A POLITIKAI ÉS BIZTONSÁGI BIZOTTSÁG EUPM/1/2006 HATÁROZATA
(2006. december 5.)
a Boszniában és Hercegovinában folytatott európai uniós rendőri misszió (EUPM) misszióvezetője/rendőrbiztosa megbízatásának meghosszabbításáról
(2006/979/KKBP)
A POLITIKAI ÉS BIZTONSÁGI BIZOTTSÁG,
tekintettel az Európai Unióról szóló szerződésre és különösen annak 25. cikke harmadik bekezdésére,
tekintettel az Európai Unió Boszniában és Hercegovinában folytatott rendőri missziójáról (EUPM) szóló, 2005. november 24-i 2005/824/KKBP tanácsi együttes fellépésre (1) és különösen annak 9. cikke (1) bekezdésére,
mivel:
(1)
A 2005/824/KKBP együttes fellépés 9. cikkének (1) bekezdése értelmében a Tanács felhatalmazza a Politikai és Biztonsági Bizottságot, hogy a Szerződés 25. cikkének megfelelően hozza meg a vonatkozó határozatokat, beleértve a misszióvezető/rendőrbiztos kinevezéséről szóló határozatot is.
(2)
2005. november 25-én a Politikai és Biztonsági Bizottság elfogadta Vincenzo COPPOLA dandártábornoknak a Boszniában és Hercegovinában folytatott európai uniós rendőri misszió (EUPM) vezetőjévé való kinevezéséről szóló EUPM/2/2005 határozatot (2).
(3)
Az említett határozat 2006. december 31-én hatályát veszti.
(4)
A főtitkár/főképviselő javasolta Vincenzo COPPOLA dandártábornoknak a Boszniában és Hercegovinában folytatott európai uniós rendőri misszió (EUPM) vezetésével való megbízatásának a misszió teljes időtartamára szóló meghosszabbítását.
(5)
Az Európai Unió Boszniában és Hercegovinában folytatott rendőri missziója (EUPM) vezetőjének megbízatását ennélfogva 2007. december 31-ig meg kell hosszabbítani,
A KÖVETKEZŐKÉPPEN HATÁROZOTT:
1. cikk
A Politikai és Biztonsági Bizottság Vincenzo COPPOLA dandártábornoknak a Boszniában és Hercegovinában folytatott európai uniós rendőri misszió (EUPM) misszióvezetőjeként/rendőrbiztosaként való megbízatását 2007. december 31-ig meghosszabbítja.
2. cikk
Ez a határozat elfogadásának napján lép hatályba.
Ezt a határozatot 2007. december 31-ig kell alkalmazni.
Kelt Brüsszelben, 2006. december 5-én.